23.		Darovacia zmluva a zmluva o zriadení vecného bremena
			(§ 628 – 630 a § 151n ObZ)
Čl. I
Zmluvné strany
1.	Darca a oprávnený zo zmluvy o zriadení vecného bremena:
Emília Horná, rod. Brezovská, nar. ..........................., r. č. ......................, bytom Gaštanová ul. č. 10, Zvolen
(ďalej len „darca z darovacej zmluvy a oprávnená zo zmluvy o zriadení vecného bremena“)
a
2.	Obdarovaná a povinná zo zmluvy o zriadení vecného bremena:
Daniela Hlavatá, rod. Hlavatá, nar. ......................., r. č. ..........................., bytom Jaseňova ul. č. 30, Zvolen
(ďalej len „obdarovaná a povinná zo zmluvy o zriadení vecného bremena“),
súhlasne prehlasujú a svojimi podpismi potvrdzujú, že sú oprávnení a k právnym úkonom spôsobilí a uzatvárajú túto 
darovaciu zmluvu a zmluvu
o zriadení vecného bremena
za nasledujúcich podmienok:
Čl. II
1.	Darca je na základe zmluvy V-1133/95 výlučným vlastníkom dvojizbového bytu č. 11 na V. poschodí (6. nadzemnom podlaží) o výmere 57 m2 vo vchode č. 1 v obytnom dome č. s. 2170 na Gaštanovej ul. vo Zvolene, postavenom na pozemku KN parc. č. 6616 v obci a k. ú. Zvolen.
2.	Ďalej je darca vlastníkom spoluvlastníckeho podielu 57/4131 na spoločných častiach a spoločných zariadeniach horeuvedeného obytného domu č. s. 2170.
3.	Spoločnými časťami domu sú základy, obvodové múry, vchody, schody, schodištia, priečelia, rovná strecha, vodorovné nosné a izolačné konštrukcie a zvislé nosné konštrukcie.
4.	Spoločnými zariadeniami sú bleskozvody, vodovodné, kanalizačné, elektrické a teplonosné prípojky, práčovňa, sušiareň, STA, mangľovňa, chodby, inštalačné priestory, spoločné priestory.
5.	Vlastníctvo uvedenej nehnuteľnosti je zapísané v prospech darcu vo výpise z katastra nehnuteľností a LV č. 1503 pre okres Zvolen, obec Zvolen, k. ú. Zvolen.
Čl. III
1.	Darca podľa čl. I ods. 1 daruje v celosti byt a spoluvlastnícky podiel opísaný v čl. II tejto zmluvy obdarovanej – svojej vnučke Daniele Hlavatej do jej výlučného vlastníctva. Obdarovaná dar do svojho výlučného vlastníctva s vďakou prijíma.
2.	Hodnota daru predstavuje sumu 50 012 € (slovom päťdesiattisícdvanásť eur).
Čl. IV
1.	Darca prehlasuje, že byt a spoluvlastnícky podiel popísané v čl. II tejto zmluvy nie sú zaťažené žiadnymi dlhmi, vecnými bremenami ani inými právnymi vadami s výnimkou záložného práva v zmysle § 15 zák. č. 182/1993 Z. z. v znení neskorších predpisov.
2.	Obdarovaná prehlasuje, že si predmetný byt prezrela, že je jej známy jeho stav.
Čl. V
Zmluvné strany sa dohodli na zriadení vecného bremena nasledovne:
1.	Daniela Hlavatá zriaďuje bezodplatne v prospech svojej starej matky – Emílie Hornej, rod. Brezovskej, nar. ..............................., r. č. .........................., bytom Gaštanová ul. č. 10, Zvolen vecné bremeno, ktorému zodpovedá jej právo doživotného bývania v byte č. 11 na V. poschodí v obytnom dome č. s. 2170 na Gaštanovej ul. č. 10 vo Zvolene, v práve na doopatrovanie (starostlivosť v chorobe a v starobe a právo na dôstojný pohreb) pre Emíliu Hornú.
2.	Emília Horná právo zodpovedajúce vecnému bremenu prijíma a Daniela Hlavatá sa zaväzuje toto právo trpieť.
Čl. VI
Pre účinnosť tejto zmluvy je potrebný jej vklad do katastra nehnuteľností na Správe katastra Zvolen, do tej doby sú zmluvné strany svojimi prejavmi viazané.
Čl. VII
Podľa tejto zmluvy vykoná správa katastra v katastre nehnuteľností a LV č. 1503 pre okres Zvolen, obec Zvolen, k. ú. Zvolen tieto zmeny:
–	v časti B: byt č. 11 na V. posch., vchod č. 1, Daniela Hlavatá, rod. Hlavatá, nar. ......................., r. č. ........................., bytom Jaseňová ul. č. 30, Zvolen v podiele 1/1, podiel 57/4131 na spol. častiach a zariadenia domu č. s. 2170,
–	v časti C: na podiel Daniela Hlavatá vecné bremeno – právo doživotného bývania v byte č. 11 na V. poschodí v obytnom dome č. s. 2170 na Gaštanovej ul. č. 10 vo Zvolene pre Emíliu Hornú, rod. Brezovskú, nar. .............................., r. č. .......................... právo na doopatrovanie pre Emíliu Hornú.
Čl. VIII
1.	Správcom v predmetnom byte je OSBD Tulská ul. č. 20 Zvolen. Obdarovaná vyhlasuje, že pristupuje ku zmluve o výkone správy.
2.	Darca spolu s prevodom vlastníckeho práva k predmetnému bytu prevádza na obdarovanú aj svoje členstvo v OSBD Zvolen, Tulská ul. č. 20.
Čl. IX
1.	Táto zmluva sa vyhotovuje v 5 rovnopisoch, z ktorých každý má platnosť originálu.
2.	Zmluvné strany prehlasujú, že si túto zmluvu pred jej podpisom prečítali, že bola uzavretá podľa ich pravej a slobodnej vôle po vzájomnom prerokovaní.
Vo Zvolene dňa 25. 8. 2023
darca a oprávnený	obdarovaná a povinná 
z vecného bremena	z vecného bremena

§ 15 zákona č. 182/1993 Z. z. o vlastníctve bytov a nebytových priestorov
(1)	Na zabezpečenie pohľadávok, ktoré vznikli alebo vzniknú v budúcnosti z právnych úkonov týkajúcich sa domu, spoločných častí domu, spoločných zariadení domu a príslušenstva a na zabezpečenie pohľadávok, ktoré vznikli alebo vzniknú v budúcnosti z právnych úkonov týkajúcich sa bytu alebo nebytového priestoru v dome, ktoré urobil vlastník bytu alebo nebytového priestoru v dome, vzniká zo zákona k bytu alebo k nebytovému priestoru v dome záložné právo) v prospech ostatných vlastníkov bytov a nebytových priestorov. Existencia záložného práva sa zapíše do katastra nehnuteľností a nemožno ho vymazať počas existencie predmetu záložného práva ...
DAROVACIA ZMLUVA
§ 628 zákona č. 40/1964 Zb.
Občiansky zákonník
citácia na str. 305
(1)	Darovacou zmluvou darca niečo bezplatne prenecháva alebo sľubuje obdarovanému a ten dar alebo sľub prijíma.
(2)	Darovacia zmluva musí byť písomná, ak je predmetom daru nehnuteľnosť, a pri hnuteľnej veci, ak nedôjde k odovzdaniu a prevzatiu veci pri darovaní.
(3)	Neplatná je darovacia zmluva, podľa ktorej sa má plniť až po darcovej smrti.
§ 629 zákona č. 40/1964 Zb.
Občiansky zákonník
Darca je povinný pri ponuke daru upozorniť na vady, o ktorých vie. Ak má vec vady, na ktoré darca neupozornil, je obdarovaný oprávnený vec vrátiť.
§ 630 zákona č. 40/1964 Zb.
Občiansky zákonník
Darca sa môže domáhať vrátenia daru, ak sa obdarovaný správa k nemu alebo členom jeho rodiny tak, že tým hrubo porušuje dobré mravy.
Vecné bremená
§ 151n zákona č. 40/1964 Zb.
Občiansky zákonník
citácia na str. 305, 307
(1) Vecné bremená obmedzujú vlastníka nehnuteľnej veci v prospech niekoho iného tak, že je povinný niečo trpieť, niečoho sa zdržať alebo niečo konať. Práva zodpovedajúce vecným bremenám sú spojené buď s vlastníctvom určitej nehnuteľnosti, alebo patria určitej osobe ...